Petteri Wirtanen

Petteri Wirtanen (sündinud 28. mail 1986 Hyvinkääs) on Soome jäähokimängija, kes mängib keskründajana Soome kõrgliiga klubis HIFK.

Ta alustas klubikarjääri Soome klubis HPK, debüteerides Soome kõrgliigas hooajal 2004–05. 2006. aastal tuli ta HPK-iga Soome meistriks.

2006. aastal valis Anaheim Ducks ta NHL-i draftis 172. valikuna. 2006. aasta juulis sõlmis ta Ducksiga kolmeaastase lepingu. Wirtanen mängis kolm hooaega American Hockey League'is Ducksi tütarklubides Portland Pirates ja Iowa Chops. NHL-is pääses ta Ducksi meeskonnas väljakule vaid hooajal 2007–08 kolmes mängus ning sai kirja ühe värava.

Aastatel 2009–2012 mängis Wirtanen Soome kõrgliigas HIFK-i ridades. 2011. aastal tuli ta HIFK-iga Soome meistriks. Aastatel 2012–2014 mängis ta KHL-i klubis HK Donbass. Hooaja 2014–15 alguses mängis ta Šveitsi kõrgliiga klubis HC Fribourg-Gottéron. Seejärel liitus ta KHL-i klubiga Jokerit, kus mängis kuni hooaja 2017–18 lõpuni.

Hooaja 2018–19 alguses mängis ta TPS-is ja hooaja teises pooles Rootsi kõrgliiga klubis Djurgårdens IF. 2019. aastal jõudis ta Djurgårdensiga Rootsi meistrivõistlustel finaali, kus kaotati Frölundale. Pärast seda naasis Wirtanen TPS-i. 2021. aastal kaotas ta Soome meistrivõistlustel TPS-iga finaalis Lukkole. 2021. aasta septembris liitus ta taas HIFK-iga.

2006. aastal võitis Wirtanen Soome kuni 20-aastaste koondisega juunioride maailmameistrivõistlustel pronksmedali. 2014. aasta maailmameistrivõistlustel võitis ta Soome jäähokikoondise koosseisus hõbemedali.

Välislingid 
 Petteri Wirtanen hockeydb.com lehel

Soome jäähokimängijad
Anaheim Ducksi mängijad
Jokerite mängijad
Sündinud 1986